Business Hi-Tech

O nouă criptomonedă, ORACOL XOR, creată de către doi antreprenori români, care permite un model inovator de tranzacţionare doar prin telefonie mobilă, fără conexiuni la Internet, va fi lansată la Bucureşti, arată un comunicat remis, joi, MEDIAFAX.

“Acest proiect, început în urmă cu doi ani, împreună cu un alt partener român, a fost lansat la nivel de ofertă iniţială la 1 iunie şi avem deja cereri de pe patru continente. Principalul avantaj pentru viitorii investitori, alături de valoarea acestei criptomonede, este acela că vor putea tranzacţiona ORACOL XOR doar prin reţele telefonice GSM, fără Internet”, a declarat Adrian Florea, fondator al proiectului ORACOL XOR

El a precizat că potenţialii investitori vor beneficia de un discount de 40% la achiziţie, până în data de 30 iunie, de 30% până la sfârşitul lunii iulie, respectiv de o reducere de 20% până la 1 septembrie 2019.

În cadrul evenimentului, criptomoneda ORACOL XOR va fi prezentată în premieră în România, la standul companiei Daicore, platformă de intermediere care permite accesul la finanţare, precum şi diminuarea riscurilor investitorilor interesaţi de proiecte CRIPTO.

Platforma Daicore, înfiinţată în luna ianuarie a acestui an, a reuşit să atragă, în numai cinci luni, mai mulţi clienţi din domeniul criptomonedelor, printre care ORACOL XOR, Coreto, Kassy, Migrant Coin, Core Token sau Versatelis.

Evenimentul ”Romania Blockchain Summit” va avea loc la Bucureşti, la Palatul Parlamentului, între 21 şi 22 iunie..